Zasviraj i za pojas zadjeni

**Zasviraj i za pojas zadjeni** treći je LP-album bosanskohercegovačke rok grupe Teška industrija iz 1978. godine u izdanju zagrebačke diskografske kuće "Jugoton". Album je sniman i miksan u studiju Jugotona u oktobru 1977. godine. Autor tekstova je sarajevski pjesnik Duško Trifunović, a kompozitor i aranžer Gabor Lenđel. Prestavlja jedno od značajnih muzičkih ostvarenja sarajevske škole pop roka iz druge polovine 1970-ih. 

## O albumu 
Nakon drugog studijskog albuma, grupa Teška industrija je u novom sastavu snimila i svoj treći album "Zasviraj i za pojas zadjeni". Na njemu je nastavljen trend komponiranja pristupačnijih pjesama uz primjetno udaljavanje od kompleksnijih muzičkih aranžmana u odnosu na prva dva albuma. Otvara ga rokenrol pjesma "Pohod" u kojoj se posebno istakao Vedad Hadžiabdić na električnoj gitari. Za njom slijede dvije plesne pjesme "U našem poslu i zanatu" i "Probajte divni mladići" komponirane u pop i funk stilu. A-stranu zatvara "Grijeh" komponirana u progresivnom rok stilu, čiji početak podjeća na muziku američkog džez-rok gitariste Al Di Meole, za kojim slijedi melodijski motiv na sintisajzeru i električnoj gitari uz galopirajući ritam na bubnjevima. Ovaj brži dio u pjesmi završava se bubnjarskim prijelazom sa rifovima na električnoj gitari praćen akordima na sintisajzeru kao priprema za spori pjevački dio koji je kvalitetno izveo Goran Kovačević. Opet dolazi do promjene ritma uz zanimljive solo prijelaze Hadžiabdića na gitari i Lenđela na električnim orguljama i odličnu pratnju Muniba Zoranića na bubnjevima i Aleksandra Kostića na bas-gitari. Ovim bržim melodijskim dijelom pjesma se i završava zaokružujući jednu cjelinu na A-strani albuma, koje je ujedno i najkvalitetnije muzičko ostvarenje. Posebna zanimljivost su melodijski motivi preuzeti iz bosanskohercegovačke narodne muzike, koje je popularisalo Bijelo dugme na svojim prvim albumima. B-stranu otvara rok pjesma "Kad ptice krenu", za kojom slijedi "Ostaju ljubavi moje", odlična balada s lirskim klavirom u kojoj je Kovačević pokazao svoje pjevačke kvalitete. Naslovna "Zasviraj i za pojas zadjeni" je dobar primjer rok muziciranja Teške industrije iz njihovih najboljih dana. Album zatvara  još jedna odlična balada pod nazivom "Odlazi Teška industrija". Ovim antologijskim albumom muzičari Teške industrije pokazali su dobru uigranost i kvalitet muziciranja, a tu se posebno istakao Gabor Lenđel svojim kompozitorskim radom predstavljajući pjesme (na odlične tekstove Duška Trifunovića) u različitim muzičkim stilovima od komercijalnijih do kvalitetnih progresivnih rok pjesama (poput "Grijeh" i "Zasviraj i za pojas zadjeni"), kao i već navedenih balada.      

## Lista pjesama 
# Pohod 
# U našem poslu i zanatu 
# Probajte divni mladići 
# Grijeh 
# Kad ptice krenu 
# Ostaju ljubavi moje 
# Zasviraj i za pojas zadjeni 
# Odlazi Teška industrija

## Članovi grupe 
* Gabor Lenđel - klavijatura
* Vedad Hadžiabdić - električna i akustična gitara 
* Munib Zoranić - bubnjevi 
* Goran Kovačević - vokal 
* Aleksandar Kostić - bas-gitara

## Saradnici 
* Franjo Berner - tonmajstor
* Stjepan Pavišić - asistent
* Vojno Kundić - urednik
* Dubravko Majnarić - glavni i odgovorni urednik
* Slobodan A. Kovačević - producent

## Reference 
Kategorija:Albumi Teške industrije
Kategorija:Albumi iz 1978.
Kategorija:Singlovi u izdanju Jugotona